《夔州府》
清代·陈奉兹

日斜孤帆旷，夔城始在地。渡头散人声，山色低鸟翅。

不知江未束，误谓流已肆。虽殊安土情，似缓惊波意。

入舟庆老母，出舟穷远视。西知天有余，东望峡已閟。

却问滟滪堆，长年烦指示。奇姿混黛色，少小知名字。

失之晚饭间，颇自嗤俗吏。无心计象马，且喜蜀道易。

作者简介：（1726—1799）清江西德化人，字时若，号东浦。乾隆二十五年进士。自四川阆中知县擢茂州知州。金川之役，主炮局及修治桥路，劳绩甚著。在蜀二十年，官至按察使。后调河南，迁江苏，为江宁布政使九年，治以简静为主。有《敦拙堂集》。